Predkladacia správa

Uznesením vlády Slovenskej republiky č. 158/2011 zo dňa 2. marca 2011 bol schválený Štatút Rady vlády Slovenskej republiky pre ľudské práva, národnostné menšiny a rodovú rovnosť. 

Podpredseda vlády Slovenskej republiky pre ľudské práva a národnostné menšiny predkladá na rokovanie vlády Slovenskej republiky materiál „Návrh na zmenu Štatútu Rady vlády Slovenskej republiky pre ľudské práva, národnostné menšiny a rodovú rovnosť“, ktorý bol predmetom rokovania Rady vlády Slovenskej republiky pre ľudské práva, národnostné menšiny a rodovú rovnosť (ďalej len „rada“) dňa 12. apríla 2011. V uznesení č. 2 rada schválila návrh na zmenu štatútu rady týkajúcu sa zvýšenia počtu významných odborníkov z teórie a praxe z oblasti ľudských práv zo šiestich na osem odborníkov a zriadenia Výboru pre práva osôb s neheterosexuálnou orientáciou, pričom pri zvýšení počtu významných odborníkov odporučila zohľadniť oblasť rodovej rovnosti a oblasť národnostných menšín. Rada odporučila vláde Slovenskej republiky zriadiť Výbor pre práva osôb s neheterosexuálnou orientáciou, ako stály odborný orgán rady, ktorého úlohy bude zabezpečovať Úrad vlády Slovenskej republiky a predsedať mu bude podpredseda vlády Slovenskej republiky pre ľudské práva a národnostné menšiny. Rada zároveň uložila predsedovi rady predložiť vláde Slovenskej republiky návrh na zmenu štatútu rady.

	Právo na rovnosť pred zákonom a ochranu pred diskrimináciou pre všetky osoby predstavuje všeobecné právo uznané vo Všeobecnej deklarácii ľudských práv, v Dohovore o odstránení všetkých foriem diskriminácie žien, v Medzinárodnom dohovore o odstránení všetkých foriem rasovej diskriminácie, v paktoch OSN o občianskych a politických právach a hospodárskych, sociálnych a kultúrnych právach a v Európskom dohovore o ochrane ľudských práv a základných slobôd, ktoré podpísali všetky členské štáty.

	Podľa článku 2 Zmluvy o Európskej Únii je Európska únia založená na hodnotách úcty k ľudskej dôstojnosti, slobody, demokracie, rovnosti, právneho štátu a rešpektovania ľudských práv vrátane práv osôb patriacich k menšinám a tieto hodnoty sú spoločné všetkým členským štátom. Zákaz diskriminácie v Charte základných práv EÚ zakazuje akúkoľvek diskrimináciu najmä z dôvodu pohlavia, rasy, farby pleti, etnického alebo sociálneho pôvodu, genetických vlastností, jazyka, náboženstva alebo viery, politického alebo iného zmýšľania, príslušnosti k národnostnej menšine, majetku, narodenia, zdravotného postihnutia, veku alebo sexuálnej orientácie. Podľa čl. 10 Zmluvy o fungovaní EÚ sa únia pri vymedzovaní a uskutočňovaní svojich politík a činností zameriava na boj proti diskriminácii z dôvodu pohlavia, rasy alebo etnického pôvodu, náboženstva alebo viery, zdravotného postihnutia, veku alebo sexuálnej orientácie.

V súčasnosti prebiehajú prípravy návrhu Smernice Rady o vykonávaní zásady rovnakého zaobchádzania s osobami bez ohľadu na náboženské vyznanie alebo vieru, zdravotné postihnutie, vek alebo sexuálnu orientáciu prerokúvanej v rámci pracovnej skupiny Rady pre sociálne otázky v Bruseli. Predmetný návrh smernice dopĺňa existujúci právny rámec Európskej únie, podľa ktorého sa zákaz diskriminácie na základe náboženského vyznania alebo viery, zdravotného postihnutia, veku alebo sexuálnej orientácie uplatňuje iba na zamestnanie, povolanie alebo odborné vzdelávanie.

Popri ústavnom rámci tzv. „generálnej ochrany pred diskrimináciou“ (čl. 12 Ústavy Slovenskej republiky) zákaz diskriminácie na základe sexuálnej orientácie je v právnom poriadku Slovenskej republiky zakotvený tiež v antidiskriminačnom zákone a niekoľkých ďalších zákonoch.  

V rámci zlepšenia postavenia osôb s odlišnou sexuálnou orientáciou v slovenskej spoločnosti, zvýšenia ochrany ich práv a zefektívnenia tvorby a realizácie štátnej politiky Slovenskej republiky, ako aj zahraničnej politiky v danej oblasti je preto nevyhnutné vytvoriť platformu na riešenie a diskutovanie uvedenej problematiky v širšom okruhu zainteresovaných subjektov. Ako najvhodnejšie riešenie sa javí zriadenie  osobitného výboru rady s názvom Výbor pre práva osôb s neheterosexuálnou orientáciou, ktorý bude venovať tejto problematike pozornosť zo širokého a odborného hľadiska a pomôže tak vláde Slovenskej republiky reagovať na medzinárodné záväzky a odporúčania.